EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatzizko galdera egin du (PES-00291); horren bidez, honako informazio hau eskatzen dio Nafarroako Gobernuari:

**1.- Egia al da gaur egun administrazio-espedientea ez zaiola oraindik igorri aipatu administrazioarekiko auzi-errekurtsoa izapidetzen ari den organo judizialari, jurisdikzio hori arautzen duen legeak ezartzen duen moduan?**

Agrupación de Policía Foral sindikatuaren izenean eta hura ordezkatuz Javier Araiz Rodriguez auzitegietako prokuradoreak jarritako administrazioarekiko auzi-errekurtsoaren administrazio-espedientea (87/2022 prozedura laburtua) Nafarroako Justizia Auzitegi Nagusiko Administrazioarekiko Auzien Salari igorri zitzaion, Barneko zuzendari nagusiaren irailaren 22ko 214/2022 Ebazpenaren bitartez, adierazitako eguneko 15:06an.

**2.- Egia al da Gobernuari hiru aldiz egin diola errekerimendua organo judizialak, aipatu administrazio-espedientea igor dezan?**

 Hala ageri da eta aipatzen da Justizia Administrazioaren letraduak 2022ko ekainaren 16an igorritako errekerimenduan.

**3.- Zergatik ez du Gobernuak igorri aipatu administrazio-espedientea?**

 Ez da berariazko arrazoirik izan, eta Nafarroako Foru Komunitateko Administrazioak ez ditu urratu nahi izan Administrazioarekiko Auzien Jurisdikzioa arautzen duen uztailaren 13ko 29/1998 Legearen 48. artikuluan eta hurrengoetan ezarritako betekizun formalak.

2022ko ekainaren 16ko errekerimenduaren ondoren, epeak betetzeko zailtasun administratiboaren berri eman zitzaien Salako funtzionarioari eta Salako Justizia Administrazioaren letraduari, telefonoz, hurrenez hurren 2022ko uztaileko azken astean eta 2022ko irailaren 20an.

**4.- Zer agintari edo funtzionario publikori dagokio aipatu administrazio-espedientea igortzeko ardura?**

 Administrazio-espedientea igortzeko ahalmena ez dago berariaz jasorik Lehendakaritzako, Berdintasuneko, Funtzio Publikoko eta Barneko Departamentuaren egitura organikoa ezartzen duen urriaren 30eko 259/2019 Foru Dekretuan ezarritako eskumen-banaketan. Zenbait administrazio-unitatek esku hartu behar dute errekerimendu judizialak betetzen, hala prozedura-alderdiei nola eskaeraren edukiari dagokienez.

Kasu honetan, 2022ko ekainaren 16ko errekerimendua jaso ondoren, igorpenaren ardura izan zuen administrazio-unitatea Barneko Araubide Juridikoaren Zerbitzua izan zen.

**5.- Organo judizialak hertsapen-isunen bat ezartzea erabaki al du administrazio-espedientea igortzeari behin eta berriz ezezkoa emateagatik?**

Sinatzaileak dakiela, organo judizialak ez du abiarazi Administrazioarekiko Auzien Jurisdikzioa arautzen duen uztailaren 13ko 29/1998 Legearen 48. artikuluko Zazpi apartatuan ezarritako prozedura hertsapen-isuna ezartzeko 2022ko irailaren 22an egindako igorpenaren atzerapenaren erantzukizuna duen agintari edo enplegatuari.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 14an

Lehendakaritzako, Berdintasuneko, Funtzio Publikoko eta Barneko kontseilaria

Javier Remírez Apesteguía